‘Barbaarse optrede’ by Clover veroordeelTerence Tegg, ‘n veiligheidspesialis, is een van die jongste slagoffers van die geweld deur stakende Clover-werkers. (Foto: Facebook) Die Reguleringsowerheid vir die Private Veiligheidsbedryf (Psira) het die moord die afgelope week op nog ŉ veiligheidswag by Clover se vervaardiging- en verspreidingsaanleg in Johannesburg – glo deur stakende werkers – ten sterkste veroordeel. Terence Tegg (56), ŉ voormalige lid van 5 Verkenningskommando wat vir die private veiligheidsmaatskappy PPS gewerk het, is die jongste slagoffer. Hy is Donderdag dood toe stakende werkers by die maatskappy se aanleg probeer inkom het. Tegg se moord volg op dié van Tshephe Molatsi, ŉ veiligheidswag wat verlede maand dood is toe ŉ bus met stakende werkers glo ŉ Clover-afleweringsvoertuig, begelei deur veiligheidswagte, voorgekeer het. Molatsi is geskiet en aangerand en op die toneel dood verklaar. “Psira veroordeel hierdie barbaarse optrede teen private veiligheidswagte en doen ŉ beroep op die polisie om sy beste te doen om al die betrokkenes in die moord aan te keer en te verseker dat geregtigheid geskied,” lui ŉ verklaring van die reguleringsowerheid. Ook die Raad van Militêre Veterane Organisasies van Suid-Afrika (RMVO-SA) het sy medelye met Tegg se geliefdes betuig en het Donderdag as ŉ “hartseer dag” bestempel. “Ek salueer jou, makker, en sal jou nooit vergeet nie. Ons dra ons innige simpatie oor aan sy familie. Yster, mag jy rus in vrede en dankie vir jou diens,” lui ŉ verklaring van die raad. Twee mense is reeds in verband met die moord op Tegg in hegtenis geneem. Clover het intussen gesê die aanvalle mag nie voortduur nie. “Herhaaldelike geweld deur vakbondlede is heeltemal onaanvaarvaar. Nog ŉ mens is nou vermoor. Die vakbondleiers en hul lede ignoreer basies twee hofbevele en is duidelik buite beheer,” het Steven Velthuysen, woordvoerder van Clover, vroeër gesê. “Hierdie is nie werkersoptrede nie, dit is moord.” Beeldmateriaal van een van die gewelddadige aanvalle op ŉ veiligheidswag word intussen wyd op sosialemediaplatforms versprei. Dit vorm deel van die polisieondersoek. Die staking by Clover duur sedert November, met werkers wat eis dat die maatskappy afleggings en salarisbesnoeiings opskort. Hulle is ook gekant teen Clover se bande met die Israelse botteleringsmaatskappy Central Bottling Company (CBS).